Podne uči u Mostaru gradu
Podne uči u Mostaru gradu, 

Mostarani abdest uzimaju. 

U Mostaru, a na šadrvanu, 

ne uzima gondže Mehmede, 

već zagrće uz ruke rukave: 

bijele se ruke kroz rukave 

kano gruda u planini snijega. 

Gledala ga Mustajpašinica 

sa čardaka, sa demir pendžera. 

Ona zove Kumriju robinju: 

- Kumrijice, moja robinjice, 

hajde zovi gondže Mehmeda, 

sve mu kaži što je i kako je, 

da ga zove Mustajpašinica 

na čardake, na bijele ruke.

Sevdalinke